કાંદિવલી (વેસ્ટ)માં પોઇસર નજીક આવેલા હીરાનંદાની હેરિટેજ બિલ્ડિંગની ‘એ’ વિન્ગમાં રવિવારે પચીસ લાખ રૂપિયાની મતાની ચોરી થઈ હતી. ત્યાર બાદ એ વિશે સોમવારે કાંદિવલી પોલીસ-સ્ટેશને ૪૨ વર્ષની મહિલાએ ફરિયાદ નોંધાવી હતી. આ માલસામાનની ચોરી તેના ઘરમાં ફર્નિચરનું પરચૂરણ કામ કરવા આવેલા એક કારપેન્ટરે કરી હોવાની શંકા તેમને હતી. મહિલાએ પહેલાં કારીગરોને પ્રેમપૂર્વક સમજાવીને પૂછ્યું હતું કે જો ચોરી કરી હોય તો એ માલસામાન પાછો આપી દો. મહિલાએ તેમને માફ કરવાની તૈયારી પણ દર્શાવી હતી, પરંતુ કારીગરોએ નનૈયો ભણી દીધો હતો. જોકે પોલીસે સઘન પૂછપરછ કરતાં એક કારીગરે ગુનો કબૂલી લીધો હતો. ત્યાર બાદ પોલીસે તેના ઘરેથી માલસામાન જપ્ત કયોર્ હતો.